## Pravilnik o minimalnoj likvidnosti brokerskih društava

### NN 11/2007 (31.1.2007.), Pravilnik o minimalnoj likvidnosti brokerskih društava

# HRVATSKA AGENCIJA ZA NADZOR FINANCIJSKIH USLUGA

**489**

Na temelju odredbi članka 15. stavka 1. točke 1. i članka 8. stavka 1. Zakona o
Hrvatskoj agenciji za nadzor financijskih usluga (»Narodne novine« br. 140/05),
te članka 47. stavka 5. Zakona o tržištu vrijednosnih papira (»Narodne novine«
br. 84/02, i 138/06), Uprava Hrvatske agencije za nadzor financijskih usluga je
na sjednici održanoj 18. siječnja 2007. godine donijela

## PRAVILNIK

### O MINIMALNOJ LIKVIDNOSTI BROKERSKIH DRUŠTAVA

UVODNE ODREDBE

Članak 1.

(1) Pravilnikom o minimalnoj likvidnosti brokerskih društava (dalje: Pravilnik)
propisuje se način usklađenja likvidnosti kapitala brokerskih društava i
izvještavanja Hrvatske agencije za nadzor financijskih usluga.
(2) Brokersko društvo dužno je, radi osiguranja obveza prema svojim
vjerovnicima, usklađivati likvidna sredstva i obveze na način i u vremenu kako
je uređeno Pravilnikom.
(3) Obveza usklađivanja iz stavka 1. ovog članka odnosi se na brokerska društva
kojima je Hrvatska agencija za nadzor financijskih usluga dala dozvolu za
obavljanje poslova s vrijednosnim papirima iz članka 34. točke 1. do 7. Zakona o
tržištu vrijednosnih papira.

POKAZATELJ NETO LIKVIDNIH SREDSTAVA

Članak 2.

(1) Pokazatelj neto likvidnih sredstava je kvocijent ukupnih likvidnih sredstava
i ukupnih kratkoročnih obveza.
(2) Najniža dozvoljena vrijednost pokazatelja neto likvidnih sredstava društva
je 1,00 (jedan).

IZVJEŠTAJNO RAZDOBLJE

Članak 3.

Izvještajnim razdobljem, u smislu ovog Pravilnika, smatra se razdoblje jednog
kalendarskog mjeseca.

LIKVIDNA SREDSTVA

Članak 4.

Ukupna likvidna sredstva u smislu Pravilnika obuhvaćaju:
1) novac na računu i u blagajni,
2) depozite oročene na rok do 90 dana i depozite kojima je do dospijeća manje od
90 dana,
3) trezorske zapise Ministarstva financija Republike Hrvatske i blagajničke
zapise Hrvatske narodne banke,
4) neto likvidna potraživanja; čija se ukupna vrijednost izračunava na način da
se ukupna kratkoročna potraživanja umanje za:
– potraživanja od povezanih osoba,
– potraživanja koja nisu vezana za poslovanje s vrijednosnim papirima,
– potraživanja po kamatama,
– ostala potraživanja koja su starija od 30 dana ili 5 dana nakon dospijeća,
5) vrijednosne papire u vlastitom portfelju društva; a obuhvaćaju:
– dionice,
– obveznice,
– udjele u otvorenim investicijskim fondovima,
– ostale vrijednosne papire.

VREDNOVANJE VRIJEDNOSNIH PAPIRA

Članak 5.

(1) Vrijednosne papire brokersko društvo vrednuje po zaključ­noj cijeni
uredovnog dana.
(2) Ukoliko se vrijednosnim papirima nije trgovalo uredovnog dana, tada se
vrijednosni papiri vrednuju po prvoj dostupnoj zaključ­noj cijeni u zadnjih 7
(sedam) dana.
(3) Ukoliko zaključna cijena iz stavka 1. i zaključna cijena u razdoblju iz
stavka 2. ovog članka nije dostupna, vrijednosni papiri vrednuju se po
prosječnoj zaključnoj cijeni.
(4) Pod prosječnom zaključnom cijenom u smislu Pravilnika podrazumijeva se
ponderirani prosjek zaključnih cijena u zadnjih 30 dana.
(5) Ako se vrijednosnim papirima nije trgovalo u proteklih 30 dana tada se ti
vrijednosni papiri ne uključuju u likvidna sredstva.
(6) Trezorski zapisi Ministarstva financija Republike Hrvatske, blagajnički
zapisi Hrvatske narodne banke i obveznice vrednuju se po njihovoj nominalnoj
vrijednosti.
(7) Udjeli u otvorenim investicijskim fondovima vrednuju se po posljednjoj
utvrđenoj cijeni udjela.

KRATKOROČNE OBVEZE

Članak 6.

Pod kratkoročnim obvezama u smislu Pravilnika podrazumijevaju se obveze s
dospijećem unutar godine dana, od dana izračuna pokazatelja neto likvidnih
sredstava.

IZRAČUN POKAZATELJA NETO LIKVIDNIH SREDSTAVA I DOSTAVLJANJE IZVJEŠĆA

Članak 7.

(1) Brokersko društvo u obvezi je dnevno izračunavati vrijednost pokazatelja
neto likvidnih sredstava. Dnevni izračuni sastavni su dio obrasca iz članka 8.
stavka 2. Pravilnika.
(2) Ukoliko je pri izračunu iz stavka 1. ovog članka, vrijednost pokazatelja
manja od 1,00 (jedan), brokersko društvo u obvezi je o istome odmah obavijestiti
Hrvatsku agenciju za nadzor financijskih usluga, na obrascu iz članka 8. stavka
2. Pravilnika.
(3) U slučaju iz stavka 2. ovog članka, brokersko društvo u obvezi je u roku od
3 (tri) dana, uskladiti svoje poslovanje s odredbama Pravilnika.

Članak 8.

(1) Brokersko društvo u obvezi je mjesečno dostavljati Hrvatskoj agenciji za
nadzor financijskih usluga izvješća o dnevnom izračunu pokazatelja neto
likvidnih sredstava u obliku obrasca iz stavka 2. ovog članka, u elektroničkom
obliku.
(2) Obrazac za izračunavanje pokazatelja neto likvidnih sredstava (oznaka FIB-NLS)
i Uputa za ispunjavanje obrasca sastavni su dio Pravilnika.
(3) Rok za dostavu izvješća iz stavka 1. ovoga članka sa dnevnim izračunom
pokazatelja neto likvidnih sredstava je do 12,00 sati 5 (petog) dana od zadnjeg
dana izvještajnog razdoblja.

PRIJELAZNE I ZAVRŠNE ODREDBE

Članak 9.

Prvo izvješće po odredbama ovog Pravilnika brokerska društva dužna su dostaviti
za veljaču 2007. godine.

Članak 10.

Danom primjene ovog Pravilnika prestaje važiti Pravilnik o minimalnoj
likvidnosti brokerskih društava (»Narodne novine« br. 118/03.).

Članak 11.

Pravilnik stupa na snagu danom objave u »Narodnim novinama«, a primjenjuje se od
1. veljače 2007. godine.

Klasa: 011-01/06-01/45
Urbroj: 326-01/07-01
Zagreb, 18. siječnja 2007.

Predsjednik Uprave
**Ante Samodol**, v. r.

UPUTE ZA POPUNJAVANJE OBRASCA FIB-NLS

Podatak pod AOP 1 **Novac na računu i u blagajni** unosi se iznos raspoloživih
novčanih sredstava društva (kunska i devizna sredstva) koja se nalaze u blagajni
društva i na redovnom/redovnim računima društva kod banaka. Sredstva na računima
nalogodavaca se ne unose.
Podatak pod AOP 2 **Depoziti** oročeni na rok do 90 dana i depoziti kojima je do
dospijeća manje od 90 dana unosi se iznos raspoloživih financijskih sredstava
društva koja društvo drži kao oročeni depozit kod financijskih institucija –
banaka, štedionica i osiguravajućih društava.
Podatak pod AOP 3 **Trezorski i blagajnički zapisi** unosi se nominalna vrijednost
trezorskih zapisa Ministarstva financija Republike Hrvatske i blagajničkih
zapisa Hrvatske narodne banke.
Podatak pod AOP 4 **Ukupna kratkoročna potraživanja** unosi se vrijednost ukupnih
kratkoročnih potraživanja.
Napomena: Odbitne stavke unose se samo u jednu od predviđene četiri pozicije
(stavke AOP 4a do 4d). Jednom unesena stavka se više ne može kalkulirati (npr.
ako su neka potraživanja po kamatama prema članovima Uprave – stavka
Potraživanja od povezanih stranaka, ona su istovremeno i potraživanja prema
kamatama – AOP 4c).
Podatak pod AOP 4a **Potraživanja od povezanih** osoba unosi se vrijednost svih
kratkoročnih potraživanja prema zaposlenima, članovima Uprave i članovima NO
društva, vlasnicima s više od 5% prava na glas društva ili članovima njihovih
obitelji, te podružnicama društva u cjelovitom ili djelomičnom vlasništvu.
Podatak pod AOP 4b **Potraživanja koja nisu vezana za poslovanje s vrijednosnim
papirima** unosi se vrijednost svih kratkoročnih potraživanja koja nisu vezana za
poslovanje s vrijednosnim papirima.
Podatak pod AOP 4c **Potraživanja po kamatama** unosi se vrijednost svih
kratkoročnih potraživanja po kamatama.
Podatak pod AOP 4d **Ostala potraživanja** koja su starija od 30 dana ili 5 dana
nakon dospijeća unosi se vrijednost svih kratkoročnih potraživanja koja su
starija od 30 dana bez obzira na dospijeće te potraživanja koja su dospjela
prije 5 i više dana.
Podatak pod AOP 4e **Ukupna vrijednost neto likvidnih potraživanja** unosi se
razlika između vrijednosti ukupnih kratkoročnih potraživanja (AOP 4) i
vrijednosti pod (AOP 4a, b, c i d).
Podatak pod AOP 5 **Vrijednosni papiri u vlastitom portfelju društva** unosi se
ukupna vrijednost vrijednosnih papira koje društvo drži u vlastitom portfelju.
Podatak pod AOP 5a **Dionice** unosi se ukupna tržišna vrijednost dionica.
Podatak pod AOP 5b **Obveznice** unosi se nominalna vrijednost obveznica.
Podatak pod AOP 5c **Udjeli u otvorenim investicijskim fondovima** unosi se
posljednja utvrđena cijena udjela u otvorenim investicijskim fondovima.
Podatak pod AOP 5d **Ostali vrijednosni papiri** unosi se ukupna tržišna vrijednost
ostalih vrijednosnih papira.
Podatak pod AOP 6 **Ukupna likvidna sredstva** unosi se ukupna vrijednost likvidne
imovine (AOP 1+2+3+4e+5).
Podatak pod AOP 7 **Ukupne obveze** unosi se ukupna vrijednost obveza društva.
Podatak pod AOP 7a **Obveze s rokom dospijeća dužim od 1 godine** unosi se ukupna
vrijednost obveza društva čije je dospijeće duže od godine dana od zadnjeg
uredovnog dana izvještajnog razdoblja.
Podatak pod AOP 7b **Ukupne kratkoročne obveze** unosi se razlika između vrijednosti
ukupnih obveza (AOP 7) i vrijednosti obveze s rokom dospijeća dužim od 1 godine
(AOP 7a).
Podatak pod AOP 8 **pokazatelj neto likvidnih sredstava** unosi se kvocijent ukupnih
likvidna sredstva (AOP 6) i ukupnih kratkoročnih obveza (AOP 7b).
Podatak pod AOP 9 **Stanje sredstava** na računu/računima nalogodavaca unosi se
dnevno stanje novčanih sredstava na računu/računima nalogodavaca.
Obrazac za izračun pokazatelja neto likvidnih sredstava dostavlja se Hrvatskoj
agenciji za nadzor financijskih usluga mjesečno, sa podacima o dnevnom izračunu
pokazatelja neto likvidnih srestava, na način i u roku propisanim Pravilnikom.
Za svaki uredovni dan brokersko društvo na obrascu dodaje novi stupac Stanje na
dan.

*Obrazac* FIB-NLS IZRAČUN POKAZATELJA NETO LIKVIDNIH SREDSTAVA – DNEVNO
Društvo:
razdoblje

|  |  |  |  |
| --- | --- | --- | --- |
| AOP oznake | Opis | Stanje na dan | Stanje na dan |
| 1 | Novac na računu i u blagajni |  |  |
| 2 | Depoziti |  |  |
| 3 | Trezorski i blagajnički zapisi |  |  |
| 4 | Ukupna kratkoročna potraživanja |  |  |
| 4a | Potraživanja od povezanih osoba |  |  |
| 4b | Potraživanja koja nisu vezana za poslovanje vrijednosnim papirima |  |  |
| 4c | Potraživanja po kamatama |  |  |
| 4d | Ostala potraživanja koja su starija od 30 dana ili 5 dana nakon dospijeća |  |  |
| 4e | Ukupna vrijednost neto likvidnih potraživanja (AOP 4-4a-4b-4c-4d) |  |  |
| 5 | Vrijednosni papiri u vlastitom portfelju društva (AOP 5a+5b+5c+5d) |  |  |
| 5a | Dionice |  |  |
| 5b | Obveznice |  |  |
| 5c | Udjeli u otvorenim investicijskim fondovima |  |  |
| 5d | Ostali vrijednosni papiri |  |  |
| 6 | Ukupna likvidna sredstva (AOP 1+2+3+4e+5) |  |  |
| 7 | Ukupne obveze |  |  |
| 7a | Obveze s rokom dospijeća dužim od 1 godine |  |  |
| 7b | Ukupne kratkoročne obveze (AOP 7-7a) |  |  |
| 8 | POKAZATELJ NETO LIKVIDNIH SREDSTVA (AOP 6/7b) |  |  |
| 9 | STANJE SREDSTAVA NA RAČUNU NALOGODAVCA |  |  |
|  |  |  |  |

Ovlaštena osoba
društva
M.P.

Pravilnik, NN 11/2007-489
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)